ধর্মের নামে সংকীর্ণ মানসিকতার কালো ছায়া এবার বড়দিনের আমেজেও। গত ২৩ তারিখ ভারতীয় পেসার মহম্মদ শামি তাঁর স্ত্রী-এর সঙ্গে একটি ছবি পোস্ট করেন ফেসবুকে। আর এই সামান্য ঘটনাকে কেন্দ্র করে তোলপাড় হচ্ছে স্যোশাল মিডিয়া। তোলপাড়ের কারণ অবশ্য আপনাকে বিচলিত করবে। শামির পোস্ট করা ছবিতে তাঁর স্ত্রী-এর পোশাক ছোট কেন? কেনই বা হিজাব পরেননি শামির স্ত্রী হাসিন জাহান? ইসলাম ধর্মের প্রতি অশ্রদ্ধা করার স্পর্ধা তাঁরা কী করে দেখালেন? ওই ছবি পোস্ট করার পর থেকেই এ হেন নানা কটূক্তিতে ভরে ওঠে শামির ফেসবুক ওয়াল। বলা বাহুল্য, সবই ওই ছবির পরিপ্রেক্ষিতে। নিন্দুকদের বক্তব্য একটাই, ইসলাম ধর্মাবলম্বী হয়েও কীভাবে খোলামেলা পোশাক পরেন শামির স্ত্রী?

তবে শামিকে সমর্থনকারীর সংখ্যাও নেহাত কম ছিল না। তাঁর ভক্তদের একাংশ জানিয়েছিল, শামি যা করেছেন, একদম ঠিক করেছেন। তবে বচসা চলছিলই। এ সবের মধ্যেই এ দিন মুখ খুললেন স্বয়ং মহম্মদ শামি। একটি পোস্টের মাধ্যেমে তিনি জানান, “এটা আমাদের জীবন। আমরা কী করব, কী করব না, এটা ভাল ভাবে জানি। আমরা কতটা ভাল, তা নিজের ভিতরে খুঁজে দেখা উচিত।” সঙ্গে তিনি এ-ও পরিষ্কার করে দেন যে, স্ত্রী হাসিন এবং কন্যা তাঁরই জীবনের অঙ্গ। শামির এই পোস্ট আবার ভাইরাল হয়ে যায়।
উল্লেখ্য, গতকালই বাংলার অন্যতম অ্যাঙ্কর এবং অভিনেতা মীর আফসার আলী স্ত্রী এবং কন্যার সঙ্গে কাটানো কিছু মুহূর্তের ছবি পোস্ট করেছিলেন তাঁর ফেসবুক অ্যাকাউন্ট থেকে। তাঁকেও এই ধরণের হীন মন্তব্যের মুখে পড়তে হয়। তাঁকে বলা হয়, তিনি ইসলাম ধর্মাবলম্বী হয়ে বড়দিন পালন করছেন কেন। এর প্রতিবাদে মীরও একটি পাল্টা পোস্ট করেছিলেন এবং বহু মানুষের সমর্থনও পান তাতে।